**PANNÓNIA ÖSZTÖNDÍJPROGRAM Felhívás**

 **Hallgatói Kiválósági mobilitás 2025/2026 tanév**

A Pannónia Ösztöndíjprogram a Kulturális és Innovációs Minisztérium által létrehozott felsőoktatási ösztöndíjprogram, melynek lebonyolítását a Tempus Közalapítvány koordinálja.

A Magyar Agrár- és Élettudományi Egyetem (MATE) pályázatot ír ki a [MATE Pannónia Ösztöndíjprogram](https://pannoniaosztondij.hu/) hallgatói hosszú távú **kiválósági** mobilitási programban való részvételre azon MATE felsőoktatásban tanuló hallgatók számára, akik a **2025/2026-os tanév őszi/tavaszi** félévében a Pannónia Program keretében külföldi tanulmányokhoz mobilitási ösztöndíjat kívánnak megpályázni.

**Kiválósági ösztöndíjprogram** **célja**, hogy magas minőségű mobilitási tevékenységeket ösztönözzön a kiemelkedő teljesítményt nyújtó hallgatók számára a *nemzetközi rangsorokban kiemelt pozícióval* rendelkező külföldi egyetemeken. A partneregyetemek listája elérhető a [MATE Pannónia Ösztöndíjprogram](https://uni-mate.hu/pann%C3%B3nia-%C3%B6szt%C3%B6nd%C3%ADjprogram) oldalon a pályázati felhívás alatt. A partneregyetemi listán kívül más egyetem is választható, ahonnét a hallgató befogadólevelet kap, és a rangsorokban az első 250 hely között szerepel.

A Magyar Agrár- és Élettudományi Egyetemen a Pannónia Ösztöndíjprogramot a Nemzetközi Igazgatóság koordinálja, a pályáztatást a Nemzetközi Oktatási Ügyek Központ végzi. A rendelkezésre álló forrástól, valamint a meghirdetett program hosszától függően a beérkezett pályázatok alapján az egyetem pályázatonként dönt a támogatási összegről és időszakról.

**Pályázásra jogosultak** azon MATE hallgatók, akik:

 - Msc/osztatlan/Phd/Dla képzési szintről, bármilyen munkarendben az MATE-val hallgatói jogviszonyban álló hallgatók (mester-, osztatlan, doktori képzés; nappali, levelező és esti képzés);

 - mester-és doktori képzésben 1, osztatlan képzésben legalább 7 lezárt félévvel rendelkeznek a pályázat benyújtásakor;

 - magyar állampolgársággal, regisztrációs igazolással vagy érvényes letelepedési, illetőleg tartózkodási engedéllyel rendelkeznek;

- a mobilitás idején aktív hallgatói jogviszonnyal rendelkeznek a MATE-n;

- tanulmányi, tudományos, közéleti eredményük kimagasló,

- kumulált tanulmányi átlaguk minimum 4,5-ös (ezt a kreditigazoláson ellenőrizhetik)

- hozzáállásuk és nyelvtudásuk (minimum C1) alapján alkalmasak külföldi tanulmányok végzésére;

- Mobilitásuk elsősorban a [Times Higher Education](https://www.timeshighereducation.com/world-university-rankings/2025/world-ranking) , illetve a [Quacquarelli Symonds](https://www.topuniversities.com/world-university-rankings) nemzetközi felsőoktatási rangsorokban **első 250 helyen** szereplő külföldi felsőoktatási intézménybe irányul, mellyel a MATE intézményközi megállapodással rendelkezik, vagy ahonnét a hallgató befogadólevelet kap. (pl: doktori képzésben részt vevő hallgatók mobilitása).[[1]](#footnote-1) Kérjük a pályázó ellenőrizze, hogy a választott fogadóegyetem szerepel-e a nemzetközi egyetemi rangsorokban.

„Abszolvált” és „Doktorjelölt” státuszú hallgatók nem pályázhatnak. A Stipendium Hungaricum ösztöndíjban részesülő hallgatók a tanulmányaik ideje alatt nem vehetnek részt hosszú távú mobilitásban.

**Pályázható időtartam**:

A fogadó intézmény tanévének rendje szerint egy szemeszter vagy trimeszter (**min.1- max.6 hónap**). Ugyanaz a hallgató összesen legfeljebb 12 hónapig tartó mobilitási időszakon vehet részt tanulmányi ciklusonként, függetlenül a mobilitási tevékenységek számától és típusától.

**PANNÓNIA ÖSZTÖNDÍJPROGRAM – Kiválósági mobilitás – tanulmányi tudnivalók**

A külföldön teljesített kurzusokat, krediteket a hazai képzésbe be kell számítani, ennek menetéről a **Tanulmányi Osztály** munkatársai adnak felvilágosítást.

A pályázat előkészítése során a hallgató feladata tájékozódni a partneregyetemek honlapjain a kurzuskínálatról, illetve arról, hogy milyen nyelven és milyen képzési szinten (mester-doktori) hirdetnek kurzusokat. Csak olyan partneregyetemre lehet kiutazni, ahol a szakos tanulmányokhoz kötődő, minimum **15 ECTS** kreditnyi szakmai tantárgy elvégzése megvalósítható. További kurzusok felvételére szakos, és nem szakos tantárgyakkal is lehetőség van. A tanulmányi mobilitás időtartama alatt a pályázónak aktív hallgatói jogviszonnyal kell rendelkeznie a Magyar Agrár- és Élettudományi Egyetemen, ezzel garantálható a külföldön teljesített kurzusok beszámítása. Javasolt a mobilitási félévre a MATE-n egyéni tanulmányi rendet kérelmezni, ezzel a pályázó felmentést kap az óralátogatási kötelezettségek alól. Javasolt továbbá egyéni vizsgarendet kérelmezni a Neptunon keresztül, melynek segítségével a mobilitással párhuzamosan végzett tantárgy(ak) esetén a vizsgakötelezettség teljesíthető.

**A támogatás összege és elemei**:

Az **ösztöndíj** összege függ a mobilitás célországától és az időtartamtól. A kifizetés forintban történik. A támogatások nem feltétlenül fedezik az összes felmerülő költséget. *Országcsoportokat lásd a felhívás végén:*



Az kiválósági mobilitás keretében az alábbi támogatások igényelhetők:

•ösztöndíj;

• tandíj támogatása (ténylegesen felmerült költségek alapján);

• utazási támogatás (ténylegesen felmerült költségek alapján);

• lakhatási támogatás (ténylegesen felmerült költségek alapján).

A hallgatóknak nyújtható **össz. támogatás felső határa maximum** 10.000.000 forint/fő. Az ösztöndíj minden esetben biztosítandó a mobilitásban részt vevő hallgató számára **a fizikai mobilitás idejére**.

Az **utazási támogatás** keretében kizárólag egy menettérti utazás költségei támogathatók, amely a küldő intézmény székhelye vagy a kiutazó lakóhelye / tartózkodási helye, valamint a fogadó intézmény városa között valósul meg.

A pénzügyi támogatás nem nyújtható a más hazai költségvetésből nyújtott (beleértve az EU által társfinanszírozott) támogatás által már fedezett költségek megtérítésére.

**A jelentkezés módja**:

A *pályázat beküldésének határideje:* ***2025. július 25-től folyamatos.*** *Kérjük, a pályázó kísérje figyelemmel a fogadó egyetem jelentkezési / nominálási határidejét.*

Online módon a <https://limesurvey.szie.hu/index.php/619713?lang=hu> linken kell jelentkezni, az online pályázati űrlaphoz csatolni kell az alábbi dokumentumokat:

* magyar és a fogadó intézmény oktatási nyelvén írott EUROPASS **önéletrajz**, aláírva
* EUROPASS **motivációs levél** magyarul és az oktatás nyelvén, aláírva, amely tartalmazza a kért **támogatások mértékét**, **költségtervet** (tandíj, utazási, lakhatási díjak)
* nyelvtudást igazoló okirat(ok) másolata,
* a korábbi félévek lezárt vizsgaeredményei (ún**. kreditigazolás**, tanulmányi átlag) a Neptunból a Tanulmányi Osztály munkatársának aláírásával ellátva (magyarul és angolul)
* **elektronikus hallgatói jogviszony** igazolás aktív hallgatói státuszról: Neptun felületről letölthető a hiteles okirat,
* 1 db szaktanári **ajánlás** (tanszékvezető, konzulens, témavezető…), amely igazolja, hogy a hallgató itthoni előmenetelébe beszámításra kerül a végzett tevékenység (magyarul és az oktatás nyelvén, az ajánló aláírásával ellátva);
* **korábbi diploma**/diplomák másolatát, amennyiben a pályázó mester vagy doktori képzésben vesz részt;
* igazolás(ok) **közéleti tevékenységről**, ha van (pl. ESN mentor, egyéb önkéntes tevékenység).
* előzetes **befogadólevél** a partneregyetemről

**Koordinátori elérhetőségek**:

Budai Campus: Erős-Tárczy Zsuzsanna, Tel.: +36 (1) 3057591

Georgikon Campus, Keszthely és Szent István Campus, Gödöllő: Zsankó-Bődör Beáta, Zsanko-Bodor.Beata@uni-mate.hu,Tel.: +36 83 545 101

Károly Róbert Campus, Gyöngyös és Kaposvári Campus, Csősz Péter, Csosz.Peter@uni-mate.hu,

Tel.: +36 36-82-505-800/1010

A hamis adatokat tartalmazó, a feltételeknek nem megfelelő pályázatokat elutasítjuk. Formai hibás pályázatok hiánypótlására 5 munkanap áll rendelkezésre. Személyesen nincs lehetőség pályázatot benyújtani.

Pályázat beküldésének határideje: ***2025. július 25-től folyamatos.***

Fontos! A fogadó egyetem jelentkezési/nominálási határidejét ellenőrizzék a választott egyetem honlapján -nomination deadline-, bizonyos országokba a jelentkezési határidő korábbi.

Már megkezdett mobilitásra pályázat nem nyújtható be. Benyújthat pályázatot korábbi Erasmus+ ösztöndíjban részesült hallgató is.

A benyújtott pályázatokról a Nemzetközi Oktatási Ügyek Központ hoz döntést. Az eredményről a hallgatók az **x.y@stud.uni-mate.hu** e-mail címre kapnak hivatalos értesítést, a pályázat benyújtását követően 10 munkanapon belül.

**Szerződéskötés, beszámolás, egyéb kötelezettségek:**

A MATE a kiutazás előtt **tanulmányi megállapodást** (Learning Agreement) köt a nyertes hallgatóval, amely rögzíti a fogadó intézményt és a tanulmányi követelményeket, ezt követően pedig **támogatási szerződést** írnak alá, amely tartalmazza a megítélt támogatás összegét és a kifizetés módját. A hallgató **90 % -os előfinanszírozásban** részesül a támogatási szerződésében rögzített számlaszámára.

A fennmaradó 10% finanszírozást a mobilitás lezárását követően, a záró- és igazoló dokumentumok ellenőrzése után kaphatja meg a résztvevő.

A hallgatónak a kiutazáskor megfelelő **baleset-és felelősség biztosítással** kell rendelkeznie.

A hallgató a **mobilitás után** hazahozza a fogadó egyetemtől kapott **Kreditigazolást** (Transcript of Records) és **Időtartam igazolást** (Confirmation of Stay). A támogatási szerződésben meghatározott formában és határidőre **záró beszámolót** köteles benyújtani.

A **tandíj, lakhatási és utazási támogatás** elszámolása a ténylegesen felmerült költségek alapján történik, ezekkel az ösztöndíjasnak tételesen el kell számolnia. Az alábbi **igazoló dokumentumok megőrzése** szükséges:

• Utazási támogatás esetén:

* az utazás ténylegesen felmerült költségeit dokumentáló eredeti számlák , bizonylatok, egyéb okiratokat. (Az elszámoláshoz a hallgató nevére szóló számla is elfogadható)
* utazási dokumentumok (jegy, beszállókártya stb.), amely alapján megállapítható(ak) az utazás időpontja(i)

• Lakhatási támogatás esetén:

* a lakhatást nyújtó szolgáltatóval kötött szerződés másolata, amely tartalmazza a lakhatás költségeit és az igénybe vett szolgáltatás időszakát
* a lakhatással kapcsolatos kifizetések bizonylatai

• Tandíj támogatás esetén

* a fogadó intézménnyel kötött, a tandíj mértékét tartalmazó szerződés
* a tandíj kifizetésének bizonylatai

Országcsopotok:



**PANNÓNIA ÖSZTÖNDÍJPROGRAM – a Pannónia ösztöndíjas státusszal járó egyéb jogosultságok és kötelezettségek**:

- Az ösztöndíjas hallgatókat a fogadó intézményben ugyanolyan jogosultságok illetik meg és kötelezettségek terhelik, mint az adott egyetem saját hallgatóit. A fogadó egyetemen hallgatóink **tandíját az ösztöndíj** fedezi. Mentesek lehetnek pl. regisztrációs díj, vizsgadíj, laboratóriumhasználati díj vagy könyvtárlátogatási díj fizetése alól, amelyet a fogadó egyetem hallgatóinak sem kell külön kifizetnie. Ugyanakkor minden díjat fizetniük kell, amit a fogadó egyetem hallgatóinak is fizetniük kell.

- A mobilitás időtartama alatt a Magyar Agrár- és Élettudományi Egyetemen **beiratkozott, aktív hallgatói jogviszonnyal kell rendelkezni**, esetleges **MATE tandíjat** a Hallgatói Követelményrendszerben rögzített módon kell fizetni. A hallgatók a külföldön töltött időszak folyamán a MATE tanulmányi ösztöndíjra, szociális juttatásokra j**ogosultak**.

- A külföldön végzett tanulmányokat az Egyetem elismeri, melynek keretében lehetőség nyílik arra, hogy a hallgató az itthoni tanulmányi kötelezettségének egy részét vagy egészét kiválthassa. - A két együttműködő intézmény, valamint a hallgató a mobilitás előtt megállapodik arról, hogy a hallgató **milyen kurzusokat fog elvégezn**i a külföldi egyetemen (Learning Agreement for Studies).

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**PANNÓNIA ÖSZTÖNDÍJPROGRAM –HASZNOS ÉS FONTOS TUDNIVALÓK** (ezek elolvasása és elfogadása nélkül kérjük, ne adja be pályázatát)

1. Egyazon a hallgató összesen legfeljebb 12 hónapig tartó mobilitási időszakon vehet részt tanulmányi ciklusonként, függetlenül a mobilitási tevékenységek számától és típusától:

- a második tanulmányi ciklusban (mesterképzésben vagy azzal egyenértékű képzésben – az EKKR szerinti 7. szinten); valamint - a harmadik ciklusban doktoranduszként (doktori szint vagy az EKKR-ben a 8. szint).

2. Ösztöndíj csak fizikai mobilitás esetén, annak időszakára adható.

3. A mobilitási idő meghosszabbítását írásban lehet kérelmezni a campus koordinátornál legkésőbb 1 hónappal a mobilitás vége előtt.

4. Felhívjuk a pályázó hallgatók figyelmét, hogy az ösztöndíj nem feltétlenül fedezi a külföldi tartózkodás során felmerülő összes költséget, azt más forrásokból – olykor előfinanszírozással - szükséges kiegészíteni!

5. A külföldi félév során minimálisan teljesítendő 15 kredit, mely során szakos kurzust szükséges teljesíteni, azon felül további kreditpontért választható nyelv, kultúra, sport, és egyéb tantárgy/kurzus. Amennyiben a hallgató a minimális 15 kreditet nem teljesíti, az ösztöndíj arányos része visszafizettethető.

 6. Előzetes befogadólevél alapján, amennyiben a hallgató pályázata elfogadásra kerül, a hallgató jelentkezik a partneregyetem felé, a fogadó egyetem által meghatározott határidőig j. Ki kell tölteni a fogadó intézmény jelentkezési lapját/lapjait, tantárgyakat kell választani (amit a Learning Agreementen kell jelölni) a partneregyetem kurzuslistája alapján. Mindez önálló munkát feltételez, a fogadó intézmények honlapján elérhető a szükséges információ alapján. Kérdés esetén a fogadó egyetemek koordinátorai is segítenek e-mailen keresztül. A kimenő koordinátor válaszol a felmerülő kérdésekre és segít a jelentkezési dokumentum-csomag összeállításában, ellenőrzésében – azokat aláírásával/pecséttel látja el. A hallgató kiutazás előtt támogatási szerződést köt a Magyar Agrár- és Élettudományi Egyetemmel, melyben szerepel az ösztöndíj összege, az átutalás módja, a hallgató kötelezettségei. Támogatási szerződés nélkül kiutazni nem lehet.

7.A hallgató saját maga gondoskodik a kinti szállásáról. Bizonyos egyetemeknél van kollégiumi hely, de előfordul, hogy albérletet kell keresni. Kérjük tájékozódjanak a fogadó egyetem honlapján.

8. Az ösztöndíjat a MATE a hallgatók által megjelölt számlára utalja, a Pannónia támogatási szerződés aláírását követően. Az utalás több részletben, forintban történik. Alapesetben az ösztöndíj 90%-át kiutazás előtt, 10%-át pedig hazaérkezés után, az Pannónia félév lezárását követően utalja az egyetem.

9. A kint tartózkodás első heteiben sokkal több a kiadás, mint később, mivel a szállás esetében többnyire kauciót kell letenni érkezéskor (van, ahol előleget is kérnek foglaláskor), kiegészítő biztosítást kell kötni. A külföldi egyetemek sajátosságairól, elvárásairól érdemes tájékozódni az előző évek ösztöndíjasainál (elérhetőséget a kimenő koordinátornál lehet kérni).

10. Európai Egészségbiztosítási kártya Az Európai Egészségbiztosítási Kártya kiváltása nem pótolja az utasbiztosítást! Az Európán belüli mobilitások esetén a résztvevő nemzeti egészségbiztosítása az Európai Egészségbiztosítási Kártyán keresztül alapbiztosítást nyújt egy másik uniós országban való tartózkodás idejére. Ez a fedezet azonban nem feltétlenül elegendő minden helyzetben, például hazatelepülés vagy különleges orvosi beavatkozás. Ebben az esetben kiegészítő magán-egészségbiztosításra lehet szükség. A felelősség- és balesetbiztosítások fedezik a külföldi tartózkodás során a résztvevő által vagy a résztvevőnek okozott károkat. A fentieken túlmenően ajánlott az okmányok, az utazási jegyek és a poggyászok elvesztése vagy ellopása elleni biztosítás. További információkról és a kártya igényléséről a NEAK honlapján érhető el: (https://www.neak.gov.hu/felso\_menu/lakossagnak/ellatas\_kulfoldon/az\_europai\_egeszsegbiztositasi\_kartya)

11. Nemzetközi diákigazolvány Az ISIC nemzetközi diákigazolvány, amely 133 országban érvényes és számtalan kedvezményre jogosít mintegy 42.000 elfogadóhelyen (utazás, szállás, múzeumok stb.). A nappali tagozatos egyetemi hallgatók jogosultak a kártyára. A legkönnyebben interneten rendelhető meg, majd a meghatározott utazási irodában átvehető. Bővebb információ a következő oldalon érhető el: www.isic.hu (<http://www.isic.hu/>)

12. Egyéb kérdéssel a campus koordinátorhoz e-mailben, vagy telefonon forduljanak bizalommal.

**Koordinátori elérhetőségek**:

Budai Campus: Erős-Tárczy Zsuzsanna, Tel.: +36 (1) 3057591

Georgikon Campus, Keszthely és Szent István Campus, Gödöllő: Zsankó-Bődör Beáta, Zsanko-Bodor.Beata@uni-mate.hu,Tel.: +36 83 545 101

Károly Róbert Campus, Gyöngyös és Kaposvári Campus, Csősz Péter, Csosz.Peter@uni-mate.hu,

Tel.: +36 36-82-505-800/1010

1. https://www.timeshighereducation.com/world-university-rankings/2025/world-ranking / https://www.topuniversities.com/world-university-rankings . A Támogató továbbá külön kérés alapján engedélyezheti a szakrangsorokban az első 250 helyen szereplő külföldi felsőoktatási intézmények kiválósági intézményként való elfogadását a Főtámogató iránymutatása alapján. A kérvényt írásban kell eljuttatni a Támogatóhoz a potenciális fogadóegyetem, a szóban forgó szakrangsor (és az adott intézmény rangsorbeli helyének) megjelölésével, valamint egy rövid indoklással. [↑](#footnote-ref-1)